****

***OŠ DOLENJSKE TOPLICE***

***PIONIRSKA CESTA 35***

# SVET STARŠEV OŠ DOLENJSKE TOPLICE

Številka: 900-1/2018-8

# 

**ZAPISNIK**

**1. sestanka Sveta staršev dne 25. 9. 2018 ob 18. uri v učilnici likovne umetnosti**

**Prisotni:**

Barbara Papež Lavrič, Nastja Turk Bokan, Tanja Podržaj, Maja Smerdu, Petra Ladiha, Aleš Lavrič, Dragica Kren, Saša Škedelj, Barbara Gril Razboršek, Klavdija Pavlin, Helena Gorše, Patricija Pršina, Gregor Milivojevič, Nadja Pršina, Maja Bučar, Sašo Lukeš, Nadja Zoran, Boštjan Vidmar, Klementina Kolarek, Barbara Pezdirc

**Opravičeno odsotni:**

Katja Kek, Anja Mavsar, Štefan Grmek, Špela Poreber

**Odsotni:**

Katja Pečak, Mira Kavčič, Mitja Celič, Monika Kašaj

**Ostali prisotni:**

Maja Bobnar, ravnateljica, Antonija M. Jenič, Andreja Mlakar – pomočnici ravnateljice za šolo in vrtec, mag. Helena Arzenšek Krajačič – svetovalna delavka

K točki 1

Sejo je sklicala ravnateljica Maja Bobnar. Lepo je pozdravila prisotne člane ter predlagala, da se predstavijo.

Ravnateljica je predstavila pristojnosti Sveta staršev, kot jih v 66. členu opredeljuje Zakon o organizaciji in financiranju vzgoje in izobraževanja. Prebrala je predlagani dnevni red. Prisotni nanj niso imeli pripomb.

**SKLEP 1/1**

**Vsi prisotni člani so potrdili predlagani dnevni red.**

**DNEVNI RED:**

1. Uvodni pozdrav

2. Izvolitev mandatno verifikacijske komisije

3. Konstituiranje Sveta staršev za šolsko leto 2018/2019

- Poročilo o volitvah predstavnikov v Svet staršev,

- Izvolitev predsednika Sveta staršev,

- Izvolitev namestnika predsednika Sveta staršev,

4. Poročilo o realizaciji LDN šole in vrtca za leto 2017/2018

5. Obravnava LDN šole za šolsko leto 2018/2019

6. Obravnava LDN vrtca za šolsko leto 2018/2019

7. Seznanitev z Vzgojnim načrtom in Pravili šolskega reda

8. Seznanitev s Hišnim redom

9. Predlogi, pobude in vprašanja članov sveta

10. Razno

K točki 2

Izvolitev mandatno – verifikacijske komisije

Ravnateljica je prebrala 4., 5. in 6. člen Poslovnika o delu Sveta staršev, ki govore o konstituiranju sveta staršev ter izvolitvi mandatno verifikacijske komisije. Komisija ima predsednika in dva člana ter mandat do konca tekočega šolskega leta.

Za predsednika se je javil Sašo Lukeš, za članici Maja Smerdu in Barbara Pezdirc.

**SKLEP 2/1**

**Vsi prisotni člani so potrdili izvolitev mandatno verifikacijske komisije v sestavi:**

**Sašo Lukeš – predsednik**

**Maja Smerdu – članica**

**Barbara Pezdirc - članica**

K točki 3

Konstituiranje Sveta staršev za šolsko leto 2018/2019

- Poročilo o volitvah predstavnikov v Svet staršev,

Člani mandatno verifikacijske komisije so pregledali zapisnike oddelčnih roditeljskih sestankov ter roditeljskih sestankov skupin v vrtcu Gumbek, na katerih so volili predstavnike v Svet staršev. Predsednik komisije je povedal, da so bile volitve izvedene v skladu s Poslovnikom, zapisniki napisani pravilno, razen enega, na katerem ni zapisano število glasov, ki jih je dobila ena predlagana kandidatka. Ker je bila predlagana samo ena kandidatka , zapisnik ni sporen.

**SKLEP 3/1**

**Vsi prisotni člani potrjujejo mandat novoizvoljenim članom v Svet staršev za šolsko leto 2018/2019.**

- Izvolitev predsednika Sveta staršev

Člani so predlagali za predsednico Barbaro Gril Razboršek

**SKLEP 4/1**

**Vsi prisotni potrjujejo, da je predsednica Sveta staršev za šolsko leto 2018/2019 Barbara Gril Razboršek.**

- Izvolitev namestnika predsednika Sveta staršev

Člani so predlagali za namestnico predsednice Sveta Staršev Klementino Kolarek.

**SKLEP 5/1**

**Vsi prisotni potrjujejo, da je namestnica predsednice Sveta staršev za šolsko leto 2018/2019 Klementina Kolarek.**

Vodenje seje je prevzela Barbara Gril Razboršek. Zahvalila se je za zaupanje in člane prosila, da se udeležujejo sej v tem šolskem letu oziroma sporočijo, če se ne bodo mogli udeležiti. Predlagala je, da vprašanja za obravnavo na sestanku Sveta pošljejo na njen ali šolski elektronski naslov.

K točki 5

Poročilo o realizaciji LDN šole in vrtca za šolsko leto 2017/2018

Ravnateljica je predstavila Poročilo o realizaciji LDN najprej za šolo, nato še za vrtec. Predstavila je dejavnosti, ki smo jih izvajali.

Člani na poročili niso imeli pripomb.

**SKLEP 6/1**

**Svet staršev se je seznanil s Poročilom o realizacija LDN šole in Poročilo o realizaciji LDN vrtca za šolsko leto 2017/2018.**

**Za sklep so glasovali vsi prisotni člani.**

K točki 6

Obravnava LDN šole za šolsko leto 2018/2019

Ravnateljica je predstavila Letni delovni načrt šole.

Prednostna naloga je Gremo nad črto (8 krogov odličnosti).

Skozi celo šolsko leto bo v različnih oblikah pri pouku, razrednih urah in ostalih dejavnostih potekal program 8 krogov odličnosti, kjer bomo učence naučili 8 temeljnih načel, po katerih živijo uspešni posamezniki.

Ravnateljica je predstavila projekte, šolske dejavnosti, ki potekajo celo šolsko leto, prednostne naloge investicijskega vzdrževanja, bolj podrobno pa pouk.

Člani so v razpravi po poročilu izpostavili:

Barbara Gril Razboršek je ravnateljico vprašala, kdaj bo dokončana nova učilnica in kje zdaj poteka pouk. Vprašala je, kdaj se bo izvedla prenova atletskega stadiona ter kdaj lahko pričakujemo izvedbo prednostnih nalog investicijskega vzdrževanja šole (garderobe, žaluzije).

Ravnateljica je odgovorila, da bo nova učilnica uporabna, ko bo dobila uporabno dovoljenje. Del opreme že imamo, nekaj pa še manjka. Glede stadiona bo več znanega po oktobrski občinski seji, ko bo na dnevnem redu rebalans proračuna.

Povedala je, da so žaluzije že naročene, garderobe bomo obnovili, ko bo narejena študija glede požarne varnosti (skozi garderobo požarni izhod).

Helena Gorše je spomnila, da je župan na zadnjem sestanku obljubil učilnico, stadion, preboj Roške ceste. Ravnateljico je vprašala, ali ima uradno informacijo, ali je občina pridobila zemljišče za gradnjo novega vrtca. Vprašala je, zakaj ni potreba po novi telovadnici med kratkoročnimi cilji zavoda. Njeno mnenje je tudi, da neustrezno prostorski pogoji vplivajo na slabe rezultate, ki jih učenci dosegajo pri NPZ.

Ravnateljica je odgovorila, da uradnih informacij o zemljišču za gradnjo novega vrtca nima. Potrebo po telovadnici imamo navedeno pod dolgoročnimi cilji investicijskega vzdrževanja, trenutna prioriteta je nov vrtec.

Barbara Gril Razboršek je predlagala, da naj se na prvo sejo po lokalnih volitvah povabi župana in direktorja občinske uprave, člani so se s predlogom strinjali.

**SKLEP 7/1**

**Svet staršev se je seznanil z Letnim delovnim načrtom šole za šolsko leto 2018/2019.**

**Za sklep so glasovali vsi prisotni člani.**

K točki 7

LDN vrtca Gumbek v OŠ Dolenjske Toplice za šolsko leto 2018/2019

Ravnateljica je predstavila celoten Letni delovni načrt.

Povedala je vizijo vrtca: »Kvalitetni odnosi vseh udeležencev nas vodijo k uresničevanju otrokovih potreb« in predstavila prednostno nalogo z naslovom Eko dežela v vrtcu.

V razpravi so člani poudarili nevarnosti pri prevozih šolskih otrok; otroci in šofer naj ne bi bili privezani s pasovi. Starši želijo, da ravnateljica pisno opozori šolskega prevoznika.

Člani pa so poudarili, da morajo tudi starši otrokom povedati, da se morajo privezati in jim jasno povedati, kako naj se obnašajo na šolskem avtobusu.

**SKLEP 8/1**

**Svet staršev se je seznanil z Letnim delovnim načrtom vrtca za šolsko leto 2018/2019.**

**Za sklep so glasovali vsi prisotni člani.**

K točki 8

Seznanitev z Vzgojnim načrtom in Pravili šolskega reda

Ravnateljica je predstavila spremembe pri VN. Svetovalna delavka, ki je vodja tima za VN, je predstavila proces spreminjanja VN, ker želimo, da je vzgojni načrt živ dokument in usklajen z dejavnostmi in problematiko na šoli. Pri oblikovanju sprememb so sodelovali učitelji na pedagoški konferenci, predstavniki razredov na sestanku učencev in zainteresirani starši na delovnem sestanku staršev.

**SKLEP 9/1**

**Svet Staršev se je seznanil z Vzgojnim načrtom in Pravili šolskega reda.**

**Za sklep so glasovali vsi prisotni člani**

K točki 9

Seznanitev s hišnim redom

Ravnateljica je predstavila spremembe Hišnega reda, ki ga je v skladu z 31.a členom ZOŠ sprejela ravnateljica šole.

Po predstavitvi so člani izpostavili:

* organizacija šolske prehrane po spremenjenem urniku učencem ne daje dovolj časa za kosilo,
* kako je z odpiranjem garderobe pred 8. uro zjutraj,
* učenci pridejo z avtobusom iz Podturna ob 8.25 – zamudijo začetek pouka.

Ravnateljica je povedala, da je po treh tednih spremljanja z današnjim kosilo po spremenjenem urniku, njegovo ustreznost bomo še spremljali.

Garderoba bo ostala zaklenjena, prav tako nihajna vrata pri zobni ambulanti ob 8. uri, zaradi varnosti otrok. Učenci lahko pred 8. uro pridejo v šolo skozi službeni vhod, se v gaderobi preobujejo in gredo v učilnico. V primeru dežja, snega so garderobe odprte.

Avtobusi občasno zamujajo zaradi delnih zapor cest, avtobusnih prevozov nismo spreminjali, ker so ovire začasne.

K točki 10

Predlogi, pobude in vprašanja članov Sveta

Člani Sveta so izpostavili:

* Ali je možno delno plačilo jutranjega varstva – le za en, dva tedna?

Ravnateljica je obljubila, da bomo možnost proporcialnega plačila proučili, za izjemne primere.

* Ali domače naloge res niso več obvezne?

Svetovalna delavka je povedala, da so domače naloge in prinašanje šolskih potrebščin ena od osnovnih dolžnosti učencev, to je zapisano tudi v Pravilih šolskega reda. Domače naloge so obvezne, učitelji bodo vodili evidenco o neopravljenih nalogah, zapisovali v program Lopolis, starše spodbujamo, da so tudi sami pozorni na obvestila. O neopravljenih nalogah obveščamo starše, ne podeljujemo pa več vzgojnih ukrepov.

K točki 11

Razno

1. Barbara Razboršek Gril je pohvalila učiteljico mag. Urško Bučar za lepo zastavljen program dela z nadarjenimi. Učenci so dobili mape, program je zastavljen širše.

Tabor nadarjenih od 5. do 9. razreda bo v aprilu 2019 v CŠOD Peca.

2. Ladiha Petra, mama novo vpisanih učencev, je pohvalila prijazen prestop njenih otrok v novo okolje ter vprašala, ali šola daje v najem šolsko telovadnico za praznovanja.

Ravnateljica je povedala, da telovadnice za ta namen ne dajemo v najem.

3. Barbara Papež Lavrič je vprašala, ali so popoldanske dejavnosti z zunanjimi izvajalci že dogovorjene, predlagala je, da bi bili starši naslednje leto dogovorjeni vsaj do 15. septembra. Vprašala je, ali bo šola izvajala celoletno dejavnost robotika z zunanjimi izvajalci.

4. Škedelj Saša je vprašala, zakaj ni možna odjava od kosila tudi po deseti uri, če otrok zboli. Šola v takem primeru zaračuna kosilo, čeprav starši otroka odpeljejo domov.

5. Aleš Lavrič je predlagal, da se pregleda in dopolni interni Pravilnik o pohvalah, priznanjih in nagradah učencev, da se ne bi več zgodilo, da učenci na zaključni prireditvi ne bi bili pohvaljeni ali dobili priznanja za svoje dosežke na tekmovanjih, ki jih ne organizira šola. Otroci so bili zelo žalostni, ker niso bili javno pohvaljeni.

Tudi ostali člani podpirajo predlog, želijo, da otroci rastejo v spodbudnem okolju, biti morajo pohvaljeni za majhne korake, ne glede na področje dela.

6. Analiza NPZ iz vseh predmetov in razredov je podrobneje opredeljena v Poročilu o realizaciji LDN, člani so ravnateljico, ali je šola zadovoljna z rezultati. Zanimalo jih je, ali je narejena analiza glede na učitelje, ki posamezen predmet poučujejo. Zanimalo jih je, ali je pomembno, kateri učitelj je učil kateri razred.

Antonija Miklavčič Jenič je povedala, da je analiza po predmetih narejena, kar je tudi zapisano v Poročilu o realizaciji LDN. Povedala je, da so naloge težke, na visokem nivoju.

Helena Arzenšek Krajačič je povedala, da se napovedujejo spremembe, da bodo naloge NPZ spet ocenjene. To bo vplivalo na drugačen odnos do preverjanja, tako učencev, staršev in učiteljev.

Sestanek se je zaključil ob 20.15.

Zapisala:

Ana Koncilja

PREDSEDNICA SVETA STARŠEV

Barbara Gril Razboršek